Oulun poliisi kehottaa nuoria ja vanhempia edelleen varovaisuuteen, jos tuntematon henkilö yrittää lähestyä sosiaalisessa mediassa.

Toripoliisi-patsas Oulussa. Kuvituskuva. Alma Median arkisto

Poliisi on julkaissut yhteenvedon Oulussa paljastuneiden seksuaalirikoksen tutkinnasta keskiviikkona.

Poliisin mukaan tutkinnassa on kolme samanaikaista rikosjuttua, joista jokaisessa uhreiksi on joutunut alle 15-vuotiaita tyttöjä. Tapaus herätti tiistain ja keskiviikon aikana laajaa keskustelua muun muassa päättäjien keskuudessa, ja esimerkiksi poliisiylijohtaja Seppo Kolehmainen otti siihen kantaa yleisellä tasolla.

– Tässä on kyse erittäin iljettävästä rikollisuuden muodosta, mitä ei missään tapauksessa voi hyväksyä, Kolehmainen sanoi Yleisradiolle.

Laajin kokonaisuus koskee yhden uhrin kohtaamia epäiltyjä törkeää raiskausta, törkeitä lapsen seksuaalisia hyväksikäyttöjä ja pahoinpitelyitä. Tekoaika on poliisin mukaan kuluva vuosi.

Seitsemän miestä on määrätty tutkintavankeuteen käräjäoikeuden päätöksellä. Kyseisessä rikosjutussa epäillyt tunsivat toisensa entuudestaan, poliisi vahvistaa.

Tapauksia on myös kaksi muuta. Teot tapahtuivat 17. marraskuuta Tuirassa, Myös näissä kahdessa tapauksessa epäillyt miehet tunsivat toisensa. Ensimmäisessä jutussa kyse on perusmuotoisesta lapsen seksuaalisesta hyväksikäytöstä ja toisessa jutussa törkeästä tekomuodosta. Jälkimmäisestä epäilty mies on vangitttu, toisesta teosta epäilty puolestaan odottaa tutkinnan etenemistä vapaana.

Poliisi toistaa aiemman varoituksensa sosiaalisessa mediassa ilmenevistä yhteydenotoista lapsiin. Nuorten ja vanhempien on edelleen syytä olla tarkkaavaisia ja varovaisia, jos tuntematon henkilö pyrkii lähestymään.

Kaikkiin tutkittaviin juttuihin liittyy tämänhetkisen tiedon mukaan jonkinlaista kanssakäymistä somessa.

Poliisin mukaan kaikki epäillyt ovat ulkomaalaistaustaisia. Poliisi varoitti erityisesti yhteydenotoista, joissa viestin lähettäjä ei osaa suomea kunnolla.